**
ΕΛΛΗΝΙΚΗ ΔΗΜΟΚΡΑΤΙΑ**

**ΝΟΜΟΣ ΔΩΔΕΚΑΝΗΣΟΥ**

**ΔΗΜΟΣ ΚΩ**

ΑΥΤΟΤΕΛΕΣ ΤΜΗΜΑ ΔΗΜΑΡΧΟΥ

**Ταχ. Δ/νση :**Ακτή Κουντουριώτη 7, Κως

**Ταχ. Κώδικας :**85300

**Τηλ. :**22423-60453

**Ηλεκτρον. δ/νση :** kos\_mayor\_press@kos.gr

 Κως, 13-3-2025

 **ΠΡΟΣ: Μ.Μ.Ε. Κω**

**ΔΕΛΤΙΟ ΤΥΠΟΥ**

Σε διάλογο εντός του Δημοτικού Συμβουλίου Καλύμνου, για το ζήτημα διαχείρισης των απορριμμάτων, με τρόπο που δεν θα επιβαρύνει περιβαλλοντικά την Κω και οικονομικά τους πολίτες της Καλύμνου, καλεί ο Δήμαρχος Κω Θεοδόσης Νικηταράς τον Δήμαρχο Καλύμνου Γιάννη Μαστροκούκο, με νέα επιστολή του η οποία κοινοποιείται και στους επικεφαλής των δημοτικών παρατάξεων του γειτονικού νησιού.

Ο Δήμαρχος Κω δηλώνει ότι, η δρομολόγηση κατασκευής Μονάδων Επεξεργασίας Απορριμμάτων σε Κω και Κάλυμνο ευνοεί τη δεματοποίηση και αποθήκευση των απορριμμάτων στο χώρο των 8,2 στρεμμάτων, στην περιοχη Γιαννοχώραφα Καλύμνου, που έχει αδειοδοτηθεί για αυτό το σκοπό, σε εφαρμογή του εγκεκριμένου Περιφερειακού Σχεδίου Διαχείρισης Αποβλήτων (ΠΕΣΔΑ) Νοτίου Αιγαίου, όπως αναφέρεται και στη σχετική εγκριτική απόφαση.

Παράλληλα τονίζει ότι, οδηγήθηκε στη νομική οδό για την υπεράσπιση της Κω μετά την άρνηση του Δημάρχου Καλύμνου σε διάλογο, ενημερώνοντας τον ότι θα φτάσει έως το Ευρωπαϊκό Δικαστήριο.

Στην ίδια επιστολή ο Δήμαρχος Κω επισημαίνει ότι, με τις διαδικασίες που προωθεί παραβιάζονται προγενέστερες αποφάσεις και η εθνική νομοθεσία, καλώντας τον να συζητήσουν το ζήτημα που προέκυψε και δημιουργεί αντιθέσεις μεταξύ των δύο νησιών.

Σημείωση: επισυνάπτεται ολόκληρη η επιστολή του Δημάρχου Κω Θεοδόση Νικηταρά.

**Προς:**

**κ. Μαστροκούκο Ιωάννη**

**Δήμαρχο Καλυμνίων**

**Κοινοποίηση:**

**κ. Γαλουζή Ιωάννη**

**επικεφαλής «ΝΕΑ ΚΑΛΥΜΝΟΣ»**

**κ. Μαύρο Γεώργιο**

**επικεφαλής «Η Κάλυμνος αλλάΖΕΙ»**

**κ. Διακομιχάλη Δημήτριο**

**επικεφαλής «ΚΑΛΥΜΝΟΣ ΔΥΝΑΜΗ ΠΡΟΟΠΤΙΚΗΣ»**

**κ. Χούλλη Σακελλάριο**

**Επικεφαλής «ΛΑΪΚΗ ΣΥΣΠΕΙΡΩΣΗ ΚΑΛΥΜΝΟΥ»**

Αξιότιμε κ. Δήμαρχε,

με αφορμή τη συγκυρία, που αφορά σε απόφαση έγκρισης στις 05.02.2025 από τη Διυπουργική Επιτροπή ΣΔΙΤ, της υλοποίησης Μονάδων Ολοκληρωμένης Ανακύκλωσης και Ανάκτησης Αποβλήτων στους Δήμους Κω και Καλύμνου αλλά και της ανακοίνωσης σας στις 06.03.2025 περί της έναρξης εργασιών για τη δημιουργία του σταθμού μεταφόρτωσης των απορριμμάτων της Καλύμνου στο ΧΥΤΑ Κω, θεωρώ επιβεβλημένο να απευθυνθώ ξανά σε εσάς προσωπικά αλλά και στο Δημοτικό Συμβούλιο του Δήμου σας, προκειμένου να αρθούν, έστω και την ύστατη στιγμή, λανθασμένες αποφάσεις και ατυχείς χειρισμοί που έχουν προκαλέσει αδίκως, προβλήματα και αντιθέσεις μεταξύ των δύο νησιών.

Δυστυχώς δεν ανταποκριθήκατε στην πρόσκληση που σας απηύθυνα τον Οκτώβριο, με την υπ΄ αριθμό πρωτ.: 27136/09-10-2024 επιστολή μου, να συζητήσουμε τα δύο Δημοτικά Συμβούλια, Κω και Καλύμνου, το σοβαρό ζήτημα διαχείρισης των απορριμμάτων.

Η άρνησή σας μας υποχρέωσε να διερευνήσουμε τη νομική οδό για την προστασία της Κω από την άσκηση περιβαλλοντοκτόνων τακτικών σε βάρος του νησιού μας, διαδικασία που βρίσκεται σε εξέλιξη.

Παρόλα αυτά, θεωρώ ότι με όρους καλής γειτονίας πρέπει να εξαντλήσουμε τα όρια για διάλογο και συνεννόηση αφού η έγκριση υλοποίησης των Μονάδων Ολοκληρωμένης Ανακύκλωσης και Ανάκτησης Αποβλήτων στα δύο νησιά, Κω και Κάλυμνο, επιβάλλει να αλλάξει ο αυθαίρετος κατά την άποψη μας σχεδιασμός του τελευταίου χρόνου και να εφαρμοστούν όλα όσα είχαν αποφασισθεί εξαρχής, σύμφωνα με την εθνική νομοθεσία.

Άλλωστε, η εφαρμογή των νόμιμων αποφάσεων είναι που προστατεύει το καλώς εννοούμενο δημόσιο συμφέρον και εν΄προκειμένω τα συμφέροντα των κατοίκων της Καλύμνου και της Κω. Ώστε η Κως να μην επιβαρυνθεί περιβαλλοντικά, ούτε οι δημότες της Καλύμνου να υφίστανται αρνητικές συνθήκες δημόσιας υγείας και φυσικά να μην υποστούν το δυσβάσταχτο οικονομικό κόστος προστίμων ή άλλων συνεπειών από την μη εφαρμογή των νόμιμων αποφάσεων.

Ως εκ τούτου, η ήδη εγκριθείσα από 01.06.23 για λογαριασμό του δήμου Καλυμνίων δυνατότητα δεματοποίησης και αποθήκευσης των απορριμμάτων στο νησί της Καλύμνου έως τρία χρόνια, με μεταφορά τους στη συνέχεια στις μονάδες επεξεργασίας, καλύπτει τον αναγκαίο χρόνο έως την κατασκευή αυτών των μονάδων.

Δηλαδή, εφόσον εκκινήσει αυτή η διαδικασία τους επόμενους μήνες, δύνασθε να δεματοποιείτε και να αποθηκεύετε τα απορρίμματα της Καλύμνου έως και το καλοκαίρι του 2028, διάστημα ικανό για να έχουν αποπερατωθεί τα εργοστάσια επεξεργασίας στα δύο νησιά, αφού η πρόβλεψη της υποβληθείσας πρότασης από τον ΦΟΔΣΑ στη Γενική Γραμματεία Ιδιωτικών Επενδύσεων και ΣΔΙΤ τον Μάρτιο του 2023, αναφέρει τον Μάρτιο του 2027 ως χρόνο έναρξης λειτουργίας του έργου. Αλλά ακόμα και αν υπάρξει μια χρονοκαθυστέρηση 18 μηνών, πάλι με βάση την κείμενη νομοθεσία, δύνασθε να προχωρήσετε άμεσα στη δεματοποίηση και αποθήκευση των απορριμμάτων και εν΄ συνεχεία στην μεταφορά τους στη Μονάδα Επεξεργασίας Απορριμμάτων Καλύμνου.

Εξ΄ όσων δύναμαι να γνωρίζω, σύμφωνα με όσα έχουν δει μέχρι σήμερα το φως της δημοσιότητας και έχουν υποπέσει στην αντίληψη μου, για κάθε παράνομο χώρο ανεξέλεγκτης διάθεσης απορριμμάτων που δεν αποκαθίσταται, η χώρα μας πληρώνει πρόστιμο 80.000€ ανά εξάμηνο διατήρησης. Αυτό σημαίνει, ότι ήδη, έως τις αρχές του 2022, είχε επιβληθεί και είχε εισπραχθεί πρόστιμο 1.040.000€ για τη χωματερή της Καλύμνου, για 13 εξάμηνα μη συμμόρφωσης στη σχετική απόφαση του Ευρωπαϊκού Δικαστηρίου. Άρα, εκτίμηση είναι ότι επιπλέον αυτού του προστίμου, έρχεται να προστεθεί έως και σήμερα, το ποσό των 480.000€ (έξι εξάμηνα/80.000€ το εξάμηνο). Επιπρόσθετα αυτών λογίζονται και τα πρόστιμα που επιβάλλει κάθε φορά η Πυροσβεστική Υπηρεσία, αλλά και όσα καταλογίζονται από τους αρμόδιους ελεγκτικούς μηχανισμούς. Παράδειγμα, πρόστιμο που επιβλήθηκε στις 22 Μαΐου 2024 από το Σώμα Επιθεωρητών και Ελεγκτών του Υπουργείου Περιβάλλοντος και Ενέργειας ύψους 344.015€. Μόνο αυτά προστιθέμενα αγγίζουν τα 2.000.000€!

Η έγκριση από την Περιφέρεια Νοτίου Αιγαίου των πρότυπων περιβαλλοντικών δεσμεύσεων που έχει στη διάθεση του ο δήμος Καλυμνίων από 01.06.2023, σας δίνει το δικαίωμα να προχωρήσετε άμεσα και εύκολα στη δεματοποίηση, έστω και τώρα, με στόχο την προσαρμογή στην εθνική νομοθεσία και στην υποβληθείσα από τον ΦΟΔΣΑ πρόταση στη Γ.Γ ΣΔΙΤ τον Μάρτιο του 2023, όπου αναφέρεται ότι το Μάρτιο του 2027 πρέπει να λειτουργήσουν οι μονάδες επεξεργασίας σε Κάλυμνο και Κω.

Είναι αδύνατο να γίνει αποδεκτό από τους πολίτες, οι οποίοι εν΄ τέλει υφίστανται αυτή την οικονομική αφαίμαξη, το γεγονός ότι ενώ μπορούμε ως χώρα, αλλά και εσείς ως δήμος Καλύμνου, να αποφύγουμε τα πρόστιμα για τον ΧΑΔΑ που επιβάλλονται βάσει της απόφασης του Ευρωπαϊκού Δικαστηρίου, να μην υλοποιούνται οι αποφάσεις που έχουν ήδη θεσμοθετηθεί.

Δεν μπορεί να παραβλεφθεί το γεγονός ότι, από την ημέρα που στο δημοτικό συμβούλιό σας (29 Ιουλίου 2024) αποφασίσατε χωρίς εμάς, τη μεταφορά των απορριμμάτων σας στην Κω, έχουν ήδη παρέλθει 8 μήνες, όπου ο ΧΑΔΑ Καλύμνου συνεχίζει να λειτουργεί ανεξέλεγκτα και τα πρόστιμα συνεχίζουν να σας επιβάλλονται, χωρίς να αναλαμβάνεται καμία πρωτοβουλία εφαρμογής όσων από 01.06.23 δύνανται να υλοποιηθούν.

Αυτή η αρνητική κατάσταση για τους κατοίκους της Καλύμνου και το δήμο σας προφανώς θα παραταθεί με επιβάρυνση της δημόσιας υγείας και πρόστιμα, από σχετικές δικαστικές αποφάσεις.

Αξιότιμε κ. Δήμαρχε,

σας είναι γνωστό ό,τι ως Δήμος Κω έχουμε προσφύγει στο Σ.τ.Ε. για αυτό το ζήτημα.

Σας γνωστοποιώ επίσης ότι είμαστε αποφασισμένοι να φτάσουμε στο Ευρωπαϊκό Δικαστήριο, υπό το βάρος της πίστης για το δίκαιο του νησιού μας.

Δεν επιθυμούμε να ασκούμε διοίκηση μέσα από συγκρούσεις, προτιμούμε τη συναίνεση και το δημοκρατικό διάλογο, όμως όταν αυτό δεν είναι δυνατό να συμβεί, υπερασπιζόμαστε τον τόπο και τα συμφέροντα των συνδημοτών μας με κάθε τρόπο.

Σας ζητούμε για ακόμα μια φορά, με αφορμή και τις τελευταίες εξελίξεις τις οποίες και σας παρέθεσα παραπάνω, να συζητήσουμε ανοιχτά και δημοκρατικά, στην αίθουσα του δημοτικού συμβουλίου Καλύμνου, αυτό το φλέγον ζήτημα και να καταλήξουμε σε αποφάσεις προς όφελος των δύο τοπικών κοινωνιών.

Οι δυο μας, ως θεσμικοί εκφραστές των κοινωνιών μας, είμαστε ηθικά υποχρεωμένοι να απευθυνθούμε από κοινού στους πολίτες των δύο νησιών μας, παρέχοντας τους ενημέρωση και γνώση για αυτό το ακανθώδες ζήτημα.

Δεν πρέπει να παραγνωρίζουμε, ούτε να αγνοούμε την πραγματικότητα. Είμαστε οι εκπρόσωποι των τοπικών κοινωνιών. Είμαστε η εγγύτερη, αμεσότερη προς τον πολίτη βαθμίδα διοίκησης. Οι συμπατριώτες μας περιμένουν να συνομιλήσουμε.

Με τη βεβαιότητα της αναγνώρισης και αντικειμενικής αξιολόγησης εκ μέρους σας, των νέων δεδομένων που έχουμε πλέον όλοι στη διάθεση μας, προσδοκώ να ανταποκριθείτε στην πρόθεση μας να παραστεί αντιπροσωπεία μας στο Δ.Σ Καλύμνου, σε μια ειλικρινή και εποικοδομητική συζήτηση.

Με εκτίμηση και σεβασμό,

Ο δήμαρχος Κω

Θεοδόσης Α. Νικηταράς